Procurorii DNA au făcut contestaţie împotriva deciziei Curţii de Apel Braşov care a stabilit ca prinţul Paul, Remus Truică şi avocatul Robert Roşu să fie plasaţi în arest la domiciliu, iar Dan Andronic, patronul ziarului „Evenimentul Zilei”, afaceristul Claudiu Mateescu şi Marius Marcovici, fost consilier al lui Călin Popescu Tăriceanu, să fie cercetaţi sub controlul judiciar. Procesul s-a judecat vineri, iar pronunţarea a fost amânată pentru luni.

Care sunt acuzaţiile DNA

În esenţă, procurorii DNA spun că, în luna noiembrie 2006, Truică ar fi constituit împreună cu alte persoane un grup infracţional care a avut ca scop dobândirea întregii averi revendicate nelegal de Paul.

Ancheta DNA a dezvăluit că creierul întregii afaceri ar fi miliardarul israelian Benjamin „Benny” Steinmetz, care venea rar în România. Acesta ar fi asigurat cea mai mare parte din bani, în primul rând 4 milioane de euro daţi prinţului Paul pentru cedarea unor drepturi litigioase. Alţi israelieni implicaţi: consultantul Tal Silberstein şi Shimon Sheves – fostul şef de cabinet al unuia dintre cei mai puternici premieri ai Israelului, Yitzhak Rabin. În anchetă mai apar, ca apropiaţi ai miliardarului care ar fi ştiut de această afacere, afaceristul israelien Moshe Agavi – cunoscut dezvoltator imobiliar în România şi avocatul lui Steinmetz, David Barnett.

Gruparea ar fi avut influenţă nu doar în Executiv, prin intermediul consilierilor, ci şi la Curtea Supremă, prin intermediul unor avocaţi. În 2008, Truică a reuşit retrocedarea Fermei Regale Băneasa, care nu-i aparţinuse niciodată lui Carol al II-lea. În al doilea rând, procesul de parternitate al prinţului Paul era încă pe rolul instanţelor şi avea să fie recunoscut ca nepot al Regelui abia în 2012. Procurorii spun că retrocedarea s-ar fi realizat prin mituirea unor funcţionari. Prejudiciul adus statului: 136 milioane de euro.

Discuţiile consilierilor

Potrivit interceptărilor, Truică era omul de legătură între români şi israelieni, iar fostul şef de Cabinet al lui Adrian Năstase chiar avea influenţă în Executiv. De regulă, lucrurile importante erau discutate faţă în faţă, la Monte Carlo, Dubai sau Bucureşti. „Când vom bea şampanie?”, era întrebarea lui Steinmetz, atunci când întreba de retrocedarea de la Băneasa. „Sper că în curând. Suntem foarte, foarte… la fiecare două zile mă întâlnesc cu persoane, îţi voi explica aici”, îl asigura Truică.

Tal Silberstein şi Dan Andronic, ambii foşti consilieri ai lui Adrian Năstase şi Călin Popescu Tăriceanu, au fost interceptaţi atunci când discutau despre sprijinirea demersurilor de retrocedare.

„Am de gând să-l atac foarte puternic pe cele 5 hectare, pe documentul falsificat acum”, spunea, pe 14 octombrie 2011, Silberstein. Israelianul îi cerea ajutorul lui Andronic, pentru o intervenţie: „Dar întrebarea mea este: nu cred că este o ideea rea să primim şi un telefon de la...”. „Nu vreau să o fac, nu vreau să-l implic”, spunea Andronic. „Găseşte un ziar!... OTV. Care va avea o ştire scurtă de Robert şi sunăm să punem întrebările”, schiţa planul mediatic Silberstein. „Da, pot încerca”, era de acord Andronic. ;

„Toată lumea bună din Europa îl primeşte“

Remus Truică discuta pe 3 ianuarie 2008 cu unul dintre membrii grupării să-i ofere prinţului Paul o funcţie în Guvern, similară cu cea a lui Radu Duda, ginerele Regelui Mihai I, pentru a-i demonstra acestuia că deţin pârghii politice puternice şi astfel pot negocia o parte mai mare din retrocedări. Duda ocupase, între septembrie 2002- septembrie 2008, funcţia de Reprezentant Special al Guvernului României pentru Integrare.

Truică: Ok. Deci, noi l-am întrebat pe prietenul său, pe cel mai tânăr, să ne ajute oferind clientului nostru o poziţie oficială care să reprezinte România în diaspora, pentru românii de afară.

Interlocutor neidentificat (IN): Ok.

Truică: Şi el ne-a spus: Da, este ok. Este o idee bună. Şi, ca să fiu sincer, el chiar face lucruri bune afară, deoarece îi cunoaşte aproape pe toţi, are multe conexiuni. Toată lumea bună din Europa îl primeşte.

IN: Ok.

Truică: Această funcţie nu vrem să fie una plătită, nu vrem… numai… nu ştiu… să avem ceva… De ce? Deoarece i-au dat lui Radu Duda o funcţie similară şi nu vrem să fim în minus. Pentru noi e foarte bine să obţinem această funcţie dintr-un motiv foarte pragmatic. Noi negociem acum procentaj pentru câteva lucruri mari de la el. Dacă-i oferim această funcţie, avem un instrument cu care să negociem… cum vreau.

IN: Am înţeles, am înţeles. Am înţeles perfect.

Truică: Şi pentru el e nimic. E ca şi cum… nu ştiu… dacă aş fi fost ştii unde (Remus Truică a fost şeful de cabinet al fostului premier Adrian Năstase - n.r.), aş fi putut să o realizez în două zile maxim.

IN: Înţeleg. El trebuie să se pună de acord cu celălalt, dar înţeleg. El va trebui să-i explice de ce îi oferă această funcţie, dar o va face, nu este nici o problemă.

Truică: Da, e bine, deoarece tipul acesta este bine cunoscut în toată lumea

IN: Ok.

Truică: Cu această funcţie, noi rezolvăm lucruri măreţe. Şi este foarte uşor pentru el.

„Ne vedem la Monte Carlo“

Truică era cel care ţinea legătura cu Steinmetz, miliardarul se interesa telefonic de toate demersurile, inclusiv de mita dată unor funcţionari ai statului, cum ar fi discuţia din 6 mai 2008.

Steinmetz: Deci lipseşte doar o semnătură?

Truică: Exact, doar una.

Steinmetz: Şi apoi este chiar al nostru? Adică putem începe munca pe teren?

Truică: Da, este 100% al nostru, este ca şi maşina ta, e a ta.

Steinmetz: Foarte bine. Şi apoi nu trebuie să dăm nimic….să dăm un hectar aici, un hectar acolo.

Truică: Ăhh, …..Adică, va fi probabil o sumă mică pentru aceşti

oameni, dar nu mare.

Steinmetz: Ok. Excelent.

Truică: Da. Începem din 23 şi, de asemenea, Valentino va veni….

Steinmetz: Foarte bine. Este la putere acum, nu?

Truică: Da. Urmează să fie numit secretar de stat pentru Europa de Est şi Rusia.

Steinmetz: Uau!

Truică: Este o poziţie bună.

Steinmetz: Tu ai unde să stai. Vei sta cu Radu?

Truică: Nu, am un apartament acolo. Am unde să stau.

Steinmetz: A, ai luat un apartament pentru tine sau al lui Radu?

Truică: Nu, nu, al meu.

Steinmetz: Ok. L-ai luat. Foarte bine. Pentru data viitoare pot să stau la tine.

Truică: Desigur. Este într-o locaţie foarte bună.

Steinmetz: Ţi-ai luat rezidenţa deja?

Truică: Da. Mă mişc repede, Beny!

Steinmetz: Te mişti cu viteza luminii! Ok. Ne vedem la Monte Carlo, voi ajunge vineri dimineaţa, vom fi împreună, va fi o petrecere sâmbătă noaptea, va fi o mulţime de oameni cu care ne vom vedea acolo.

Truică: Excelent.

Steinmetz: Tu ştii că prietenul lui Tal a fost în Dubai şi… toată lumea inclusiv. Dar ştii cum prietenul lui Tal vorbeşte, vorbeşte şi în final nimic.

Truică: În opinia mea va fi în următoarea guvernare, nu în asta. Dar hai să vorbim la Monte Carlo. ;

